khistorydata/jeongjo-sjw-relations huggingface dataset:
정조 23년 · 목
承旨李書九啓言正月十一日日次專經文臣殿講日次輪對十六日漢學文臣殿講二月初一日文臣製述吏文製述取稟日次輪對頉稟十一日日次輪對十六日日次儒生殿講二十一日輪對取稟或過日次又値勅行不得如例入稟故敢達矣從之敎以儒生日次講文臣製述來月更稟○承旨李勉兢曰講製及輪對旣不得如例入稟矣正月初五日歲首朝參十八日日次專經武臣殿講二月初五日十一日二十一日二十五日朝參取稟亦依此爲之乎從之
정조 23년 · 강
推前禮曹判書趙尙鎭
정조 23년 · 목
承旨李書九啓言卽見忠淸監司李泰永江原監司尹弼秉狀啓則以別厲祭竝設於各邑爲辭矣兩西各邑慰祭則雖令設行而他道厲祭則只當行於一處而該曹不能別白知委以致兩道擧行之錯誤請當該堂上推考從之
정조 23년 · 목
承旨兪漢寧啓言前敎官朴大和以曾經朝官年過八十當入於歲首加資秩而該府不爲抄啓只入於歲饌別單中者事極疏忽雖以歲饌單子言之在外大臣之不爲書入極爲駭然請當該漢城府堂上從重推考從之
정조 23년 · 강
命守令邊將應薦不薦人令該曹察推
정조 23년 · 목
承旨兪漢寧啓言守令邊將薦擧單子今已齊到故依例捧入而其中應薦不薦人請令該曹察推從之
정조 23년 · 강
命戶判兼帶尙方提調今日政閒司提調相換
정조 23년 · 강
校理閔命爀執義柳畊疏請釐革勅使傳訃後服斬之謬禮竝賜批
정조 23년 · 목
命爀疏略曰卽伏見禮曹參議李翊模疏本則禮論嚴正義理光明正宜我殿下開納其言改下節目一以正前日之謬一以嚴陽秋之義而聖批乃反靳許然則其將承縗服斬假使其禮出於禮經所載以我忍痛含冤之心不宜遽加於身況此無於禮之禮不當行而行者乎批旨中形拘勢掣之敎臣亦仰揣朝議之難之也不過是前例之不可異也謄示之不可改也而以禮斷之執而爲說則我之所守綽有餘裕彼中容或有聽而解之者嘖言之來保無其慮設有意外之事前日訛謬之禮講明釐正云爾則又豈不名正而言順乎伏願亟降明旨釐革謬禮批以豈待爾言乎○畊疏略曰卽伏見日昨禮曹儀註啓下者訃勅出來後廷臣服制以斬衰磨鍊而曰舊例然也臣誠驚惑實莫曉舊例之何以爲然也漢唐以來君臣服制元無一定之例而至朱夫子始有定論矣其曰諸侯之大夫不爲天子服斬禮無二斬故也此實萬古不易之常經而國朝壬寅乙卯之故例或緣其時獻議之臣不能審愼創此無於禮之禮歟噫禮無嚴於守經而服制卽經禮之大者也雖於內中國尊大統之時尙不可以服非禮之服行非禮之禮況在今日而忍言乎珠玉皮幣雖是事勢之不獲已而乃以過恭之禮仍成襲謬之例則其於天下後世之譏議何哉伏願亟命該曹改議服制務合乎朱夫子之論批以事件雖異習俗則一也
정조 23년 · 강
罷承旨沈象奎職
정조 23년 · 목
備局啓言因黃海監司曺允大勅行時江原道補把馬二十匹星火起送于黃州站事令該曹急速分付事狀啓有草記之命矣江原道補把馬二十匹自兵曹按例分定草記蒙允後知委矣取考其知委日子則在於正月二十三日而今此道啓封發亦在於二十三日則卽是該曹分定知委之日也以勅行程道及關東各驛之起送程道參互計之則似可優及於黃州站別無更爲分付之事而時急狀啓之不卽提稟極爲疏忽請當該承旨罷職允之
정조 23년 · 강
命傳訃勅入京後各宴彼雖請之據理不許
정조 23년 · 목
禮曹啓言今此勅使以傳訃出來則入京後各宴似不必受之而彼或有提起之擧則不無窘急之患請令都監臨時觀勢稟處敎以已令儐使竝與茶啖據理曉諭不必等待彼雖請之豈可許之乎
정조 23년 · 강
命兵曹正郞李勉昇柳遠鳴佐郞金景煥金處巖竝改差
정조 23년 · 목
該曹啓言本曹郞廳八員內正郞李勉昇柳遠鳴佐郞金處巖身病猝重正郞曺錫中鑄字所入直鄭繼忠外司上直佐郞金景煥在外丁若銓金啓河監軍受點內司入直他無推移之道請李勉昇柳遠鳴金景煥金處巖竝改差令該曹以在京無故人口傳差出推移入直允之敎以正郞曺錫中鑄字所除本仕
정조 23년 · 강
命燈燭房造燭匠人等捧成册後出入闕門仍飭門禁解弛之弊推兵曹判書具㢞
정조 23년 · 목
燈燭房內官金昌器手本以爲年例造燭時匠人等時日擧案後闕門出入矣今日則不得出入云請限畢後間出入之意分付兵曹敎以捧成册後出入事分付近來門禁駭然時日無端許入他雜人之攔入可知該房査實論勘兵判爲先推考
정조 23년 · 강
推兵曹參議朴奎淳拿處佐郞丁若銓
정조 23년 · 목
政院啓言門禁申飭前後何如而昨日造燭匠人只憑燈燭房擧案無端許入極爲駭然請當該入直堂上從重推考郞廳所當重勘而本院請推外無他罰何以爲之敎以該堂推考郞廳拿處
정조 23년 · 강
罷副應敎李魯春副校理金履載職遞副校理趙萬元副修撰洪樂游趙得永
정조 23년 · 목
魯春等違召例罷也萬元樂游在外得永未肅拜命許遞今日政差出
정조 23년 · 목
敎曰應敎朴吉源處義不成說以行公之人昨旣承召今日亦欲入來云而尙無去就爲先從重推考
정조 23년 · 강
命敍侍從堂上堂下罷散人李庚運兪漢謨尹光顏吳泰賢金孝眞申漵李魯春金履載竝敍用
정조 23년 · 목
以尹序東爲副應敎趙得永爲副校理朴基正爲刑曹參議金熙周爲副修撰尹命烈尹羽烈爲副校理金履載爲修撰李魯春爲副修撰
정조 23년 · 강
命全羅左水使趙岱限秋成仍任
정조 23년 · 목
因全羅左水使望筒敎以此時本道雖閫任遞易可悶限秋仍任
정조 23년 · 강
校理閔命爀疏陳嫌避命原疏還給與呈告人竝牌招議諡
정조 23년 · 목
疏略曰臣見方入直館中矣今此議諡有命開坐在卽而第臣曾祖故判書鎭周諡狀之到館已至多年矣揆以私義有不敢晏然在直陳章徑出伏乞治臣擅離之罪敎以情地雖似然矣在前如許地處只於嫌避處不爲同參而已上疏還給與呈告人牌招卽爲擧行館官數遞可悶副修撰金熙周在外云仍任前職
정조 23년 · 강
命校理閔命爀勿推
정조 23년 · 목
政院以命爀謂有私義陳疏徑出請推考敎以勿推
정조 23년 · 강
命時囚李海淸罷職放送
정조 23년 · 강
賑恤廳以宗室子女葬需顧恤啓
정조 23년 · 목
該廳啓言今年內貧寒宗室子女葬時顧恤數別單書入○西陽君熳子婦密思君煿女原春副守桅子韓陽君楹子驪平君㷞子婦葬需各米一石木二疋錢四兩
정조 23년 · 강
全羅監司李得臣以珍島郡陳地起墾流民還集軍保代頉事馳啓命嚴飭該倅以增戶闢土之實蹟報來後狀聞
정조 23년 · 목
該監司狀啓以爲道內珍島郡釐弊條件限五年每歲末馳啓事已有判付定式矣卽接該郡守梁垸牒呈內無論本郡與牧場甲乙荐歉之後民多流亡土有陳廢田結戶數大減前總而自前郡守在任以來招徕流民勸耕陳地田結戶總次第增益至於戊午而比甲寅以前癸丑總則幾皆相當戊子年內陳土起墾流民還接軍丁代頉數爻一通添錄於丁巳末端修成册上送今以該郡所報成册觀之陳田之未起墾者只是堰中陳十三結而已流戶之未還接者亦不過二十二戶亦可謂復舊至若軍保之流來未代定者牧場軍一百七十一名亦皆移定今無虛額昨年內各面有頉軍新代定爲一百七十六名則軍丁代頉之弊已盡矯捄時年本郡年事稍登民情胥安邑樣依舊從今以往勞來勸耕等事另加着意擧行之意嚴飭題送敎以今爲幾年尙未聞戶增而土闢每年狀啓未免文具從當別有考察之道況此倅非不足於瞭然則可謂不爲非不能各別嚴飭以增戶闢土之實蹟從後更爲報來後狀聞事分付
정조 23년 · 강
命泰川縣監鄭殷祥決杖分揀
정조 23년 · 목
平安監司韓用龜狀啓以爲泰川縣監鄭殷祥赴任遲滯所當拿致決杖而旣因實病不得趲程此與無端逗遛有異決杖一款恐有參恕之道矣敎以分揀事回諭
정조 23년 · 강
命寫字官李東憲永付司果
정조 23년 · 목
承文院啓言本院寫字官永付司果李允彬今方有頉其永付祿窠本是特設賞典之窠自當減省而此係四十元額之內減此一窠則未滿元額何以爲之敎以李海龍金國杓李挺馝三人子若孫曾中如有祿官指名草記又啓言金國杓李挺馝之後孫見無祿官者惟有李海龍八代孫東憲一人矣敎以李東憲永付司果
정조 23년 · 강
咸鏡監司李集斗以道內才行表著人馳啓
정조 23년 · 목
該監司狀啓以爲道內陵殿官變通後勿論生進幼學才行表著者每於歲首另擇三人薦擧狀聞旣是定式故博採公議以三人開坐于後○幼學文肅顯飭行勤學李喆運孝行著聞竝居咸興金載晟窮經篤學居端川
정조 23년 · 강
禮曹以迎勅吉日推擇啓
정조 23년 · 목
該曹啓言今此勅使出來時迎勅吉日令日官推擇則二月十八日卯午時二十日辰時俱吉云以此日時中勅使渡江後定日馳啓事遠接使處請下諭從之
정조 23년 · 강
命襄陽府定配罪人崔重敎移配道內他邑通津府定配罪人南命業放送諸道定配物故人等罪名蕩滌徒配限滿人等放送
정조 23년 · 목
前江原監司洪仁浩狀啓以爲襄陽府定配罪人已滿十數崔重敎移配事請令攸司稟處敎以道內他邑移配事分付○京畿監司李在學狀啓以爲南命業遭父喪請依法典給暇敎以放送事分付○忠淸監司李泰永以文義縣定配罪人朴宗海物故馳啓黃海監司曺允大以遂安郡定配罪人韓聖養松禾縣定配罪人李東弼物故馳啓江原監司尹弼秉以金城縣定配罪人鄭柱物故馳啓竝敎以徒流案爻周生前罪名蕩滌事分付○前慶尙監司李義綱以徒配罪人梁自一等五名限滿馳啓黃海監司曺允大以徒配罪人李大寬等二名限滿馳啓江原假都事洪秉周以徒配罪人車甲得等二名限滿馳啓江原監司尹弼秉以徒配罪人申龍福等二名限滿馳啓竝敎以放送事分付
정조 23년 · 강
承旨李勉兢陳疏請譴賜例批
정조 23년 · 목
疏略曰前承旨沈象奎以驛馬補把狀啓之不卽提稟因備局草記昨蒙罷職之命臣亦近日該房而不能提稟者也疏忽之罪無間於分掌之先後而論勘之典獨諉於新入之僚員滿心慚恧豈可以其時之不爲任進今朔之始爲換房自同無故晏然冒居也哉伏乞亟降譴罰○敎曰其間委積於啓板公事後入之承宣雖曰該房何以知之乎入院有日而日前始爲該房行右承旨李勉兢疏旣承批牌招使之行公
정조 23년 · 강
命三銓獨政緊任外見窠差出時自政院提稟書出傳敎以存古規
정조 23년 · 목
承旨李勉兢啓言三銓獨政之時或有見窠及初任差出之命則別下傳敎卽古例也近來則獨政啓辭旣承只出緊任之批而或因口傳下敎緊任外循例差擬終涉如何臣意則或値緊任外差出之時則自政院提稟書出傳敎或榻敎以存古規似好矣從之
정조 23년 · 강
以尹光普爲承旨前望也
정조 23년 · 강
命前檢詳趙萬元仍任尋命改差
정조 23년 · 목
敎曰前檢詳趙萬元仍任先參坐後謝恩○敎曰在外檢詳改差今日政差代待下批先擧行後謝恩
정조 23년 · 강
命諫院諸臺竝牌招未署經者除署經
정조 23년 · 목
政院以諡號當爲署經而憲府則已備員諫院則大司諫宋銓未肅拜司諫柳雲羽獻納南履翼正言尹㴠病不進李敬參未署經無以備員請未署經外竝卽牌招允之敎以未署經者除署經
정조 23년 · 목
履翼啓言大司諫宋銓卽臣之妻三寸叔也相避之法在下當遞請命遞斥臣職從之
정조 23년 · 강
遞刑曹參議朴基正又遞右尹李祖承以閔台爀代之前望也
정조 23년 · 목
敎曰未肅拜刑曹參議許遞今日政差代右尹篤老侍下亦爲許遞前望單子入之竝待下批牌招察任
정조 23년 · 강
改差奉常正金晦彬
정조 23년 · 목
敎曰奉常正金晦彬改差今日政差代待下批先進去後謝恩
정조 23년 · 강
以徐有和爲壯勇營把總
정조 23년 · 목
因該營中司把總望單敎以徐有和爲中司
정조 23년 · 강
以沈鑏爲全羅兵使口傳也
정조 23년 · 목
敎曰全羅兵使之代令該曹勿拘啓請口傳差出待下批當日辭朝
정조 23년 · 강
命碧沙前察訪鄭▣仍任
정조 23년 · 목
敎曰碧沙察訪之代前察訪仍任除朝辭給馬下送
정조 23년 · 강
命武兼申大益令該曹總府訓鍊院中陞品相換
정조 23년 · 목
敎曰社稷守門代直武兼申大益總府訓鍊院中令該曹口傳陞品相換當該不卽提稟之兵曹判堂從重推考
정조 23년 · 강
遠接使李時秀以寧邊府使林蓍喆雲山郡守鄭惟轍罷黜馳啓
정조 23년 · 목
時秀狀啓以爲寧邊府使林蓍喆以支勅次出待站上矣與宣川府使柳師模因事相較呈狀道臣徑歸本邑雲山郡守鄭惟轍身病危重萬無時日內出待站上之勢兩邑諸務主管無人今方嚴飭主站官使之兼管董飭林蓍喆鄭惟轍竝罷黜其代請令該曹差出催促下送
정조 23년 · 목
敎曰見窠及初任今日政竝差出○以趙萬元爲副修撰李禎國爲童蒙敎官禎國初任也○敎曰江陵府使之代觀於巡將久次沈屈可知以此更爲擬入事分付○以趙興鎭爲江陵府使尹光顏爲刑曹參議朴基爀爲鐵山府使金晦彬爲雲山郡守○吏批以鐵山府使朴基爀偏母今年爲七十二歲勢難離捨遠赴依例改差更爲擬入啓○以許溟爲鐵山府使金近淳爲檢詳○吏批啓言雲山郡守金晦彬謂有身病特敎催促之下不卽入肅請罷黜敎以奉正病遞之人擬之難免不審爾則推考望筒勿施更爲擬入待下批與諸倅當日辭朝給馬下送○吏批雲山郡守以林必榮擬入敎以此時支勅邑豈可以生手差送況此人則不必差送於此時無論文蔭及武臣堂上使之更擬○以洪龍健爲雲山郡守領府事洪樂性諡孝安秉德不回曰孝好和不爭曰安奉朝賀金鍾秀諡文忠敏而好學曰文事君盡節曰忠判府事蔡濟恭諡文肅文上同執心決斷曰肅贈領議政閔鎭周諡貞簡淸白自守曰貞正直無邪曰簡左參贊尹鳳五諡肅簡剛德正克就曰肅直無邪曰簡工曹判書柳辰仝諡貞敏淸白自守曰貞應事有功曰敏工曹判書申應顯諡忠憲忠上同行善可紀曰憲
정조 23년 · 강
召見下直守令于誠正閣
정조 23년 · 강
校理沈奎魯疏請改議故相蔡濟恭諡賜批
정조 23년 · 목
疏略曰昨日議諡事尙何言哉莫嚴者諡法莫重者公議一言或歧則不可謂之公也一字或爽則不可謂之諡也故判府使蔡濟恭平生所秉執一義理而已嚴懲討則烈如霜雪盡臣道則炳如日星造次顚沛一循於是丹誠血忠可質神明殿下旣許以忠肝義膽輿論咸謂之事君盡節國史書之野史記之一則曰忠二則曰忠千歲在前百世在後臣焉敢誣也主諡之人不顧諡法不循公議把持一忠字看作私物低仰於冷煖之際予奪於愛惡之間議諡之不公莫此之甚也古人論寫眞曰毛髮或爽便是別人節惠之形容其人奚啻七分之像則今此故相之諡不特一毛一髮之或爽而已殿下所以優禮此大臣無間幽明至有不待諡狀令本館擧行之命而參坐諸臣不善對揚使莫嚴莫重之諡法壞了至此臣竊痛之臣旣目見其狀始也爭執終至開坐而視臣如無勒令入啓臣之見輕至此則其不可復廁於論思之列者決矣伏願亟遞臣職故相蔡濟恭諡號特命本館更爲議入批以諡失古意雖久矣不有僚官之執難徑先入啓亦非矣然指的某字使之改之於旣議之後未聞其例矣
정조 23년 · 강
遞差應敎朴吉源
정조 23년 · 목
敎曰再昨夜承牌者昨忽逡巡至以婦人轎之說言送政院駭妄莫甚旋又赴坐於副應敎開坐之後今日駁議之坐更事推托此果何許處義觀於堂疏益知其節節顚錯瀛館成規豈容任他撕壞應敎朴吉源爲先遞差
정조 23년 · 강
命宣勅日行成服三日除之大小使臣及外官等亦以勅書到京日一齊擧行
정조 23년 · 목
禮曹啓言今此迎勅節目中第四日成服大小使臣及外官文書到後第四日成服三日而除事纔已磨鍊啓下矣前例則雖如此第以令到後出臨三日之遺意論之第四日成服旣有違於卽日擧臨之制又不合於七日行禮之規揆諸古今公朝之禮進退俱無所據今番則宣勅日勅使歸館所後成服節次仍爲擧行三日除之允合事宜原節目中此一款改磨鍊以入如是釐正之後大小使臣及外官更待文書之追到始爲行禮亦涉未安待宣勅擇日停當先期知委於諸道皆於勅書到京日一齊擧行亦爲三日除之之意請行會敎以卿則自初考據漢史之文以出臨三日欲爲照例者旣有意見舊例之不待七日亦足爲答彼問之證依草記施行
정조 23년 · 강
禮曹以崇政殿迎勅後三日前大駕還宮時改服節次及陪從諸臣闕內各處入直官員服色磨鍊啓
정조 23년 · 목
該曹啓言今番迎勅處所旣以崇政殿磨鍊則雖於三日前還宮闕內則不可仍用淡色當有改服之節而取考雍正乙卯年政院日記則先朝下敎以所重之自別自上進見時服色用藍袍入直仍常服事昭載矣今番還宮若在三日之前則大駕至敦化門外入幄次改具無揚黑圓領袍陪從諸臣及三日內闕內各處入直官員竝服黑團領去胷褙黑角帶之意請分付敎以爲所重之道何敢不若此依草記施行
정조 23년 · 강
命安州中使齎去例贈物種自戶曹封裹
정조 23년 · 목
敎曰安州中使齎去例贈物種舊例自戶曹入啓看品然後封裹而今番則自該曹爲之待中官發行付送事分付
정조 23년 · 강
命時囚丁若銓附過放送
정조 23년 · 강
戶曹以勅使出來時中路問安中使齎去禮單依前例磨鍊啓
정조 23년 · 목
勅使二員各紅綿紬綠綿紬藍綿紬白綿紬白苧布各五匹白木綿十匹豹皮鹿皮各一張靑黍皮五張霜花紙十卷白綿紙三十卷彩花席三張黃毛筆十五枝油煤墨十五笏浮椒二斗樻枝三一百匣螺鈿烟竹三箇
정조 23년 · 목
敎曰在外承旨許遞明日政以在京無故可以行公者差出待下批牌招察任
정조 23년 · 강
命寧邊府使林蓍喆罷黜勿施使之卽刻馳進
정조 23년 · 목
敎曰遠接使狀啓中寧邊府使林蓍喆罷黜事勿施使之卽刻馳進擧行萬一遲滯當以違命之律論令廟堂嚴飭分付
정조 23년 · 강
賑恤廳以五部貧病民戶給米啓命待晦日摘奸後更給與否令該府論理草記仍飭廟堂臺閣論勘部官之不動
정조 23년 · 목
該廳啓言漢城府牒報據饑餘病餘非救濟無力自賴者中部七人東部二十七人西部五十三人南部二十一人北部五十四人合一百六十一人各米二斗五升合米二十七石題給矣敎以各別嚴飭漢城府若有一名遺漏當該部官當隨現嚴處而今番題給之類待今月晦日摘奸然後更給與否令該府論理草記此乃非賙賑非發賣而必欲責賑賣之實效於賑乏之意有司之臣何敢泛忽乎此意嚴飭部官之不動廟堂臺閣隨聞論勘以爲小心之地
정조 23년 · 강
遞副校理尹羽烈尹命烈副修撰李魯春以金義淳爲應敎朴崙壽南履翼爲副校理金近淳爲修撰李垿趙萬元爲副修撰竝前望也
정조 23년 · 목
敎曰在外及未肅拜玉堂許遞前望單子入之待下批牌招使之推移入直
정조 23년 · 강
以姜彝正爲兵曹參判口傳也
정조 23년 · 목
山川及南壇節享在再明也
정조 23년 · 강
命重林察訪許㬘桃源察訪金㝡行勿爲罷黜待京職有窠單付其代令該曹口傅差出
정조 23년 · 목
京畿監司李在學狀啓以爲今此勅行時重林察訪許㬘桃源察訪金㝡行俱有世所共知之私義領率夫馬延候境上等事不得擧行不得已罷黜其代請令該曹差出下送敎以勿罷待京職有窠單付其代無論文蔭差送令該曹皆以口傳擧行
정조 23년 · 강
遣承旨分詣受香所奉審摘奸
정조 23년 · 목
山川及南壇節享在明也
정조 23년 · 목
以朴基正爲承旨趙萬元爲獻納
정조 23년 · 강
命未肅拜宣傳官改差今日政差出
정조 23년 · 강
遞兵曹參判姜彝正仍命承旨玉堂望解由未出人勿拘擬入
정조 23년 · 목
因兵批政官書啓敎曰在外參判許遞時聞以解由未出雖有特敎不得擬入云且承旨玉堂望甚爲苟且解由姑令勿句事分付銓曹
정조 23년 · 강
遞承旨朴基正仍命望筒看詳書入
정조 23년 · 목
敎曰未肅拜承旨許遞旣有行公人擬入之命則猶未照檢於取舍此望筒則更爲看詳書入事分付
정조 23년 · 목
以李光益爲承旨金熙朝爲兵曹參判
정조 23년 · 강
遞都承旨徐龍輔以李晚秀代之前望也
정조 23년 · 목
敎曰都承旨情理宜量許遞前望單子入之
정조 23년 · 강
命支勅時以京畿中軍代行重林察訪
정조 23년 · 목
吏批啓言新除授重林察訪車信用呈狀內見除之職於支勅之節有應避之嫌與前官之私義別無異同卽速遞改云請罷黜敎以百人雖因勅行遞職其家之人豈可作散乎點下時已量之令畿營中軍代行事分付
정조 23년 · 강
推吏曹參議鄭尙愚兵曹判書具㢞前察訪金最行兵批望單勿施
정조 23년 · 목
政院啓言前察訪金最行昨有京職單付之命而今日政吏批則單付造紙別提兵批則單付武兼宣傳官一政竝付同爲入啓吏兵曹堂上之不爲往復致此做錯事甚未安竝推考差後入啓之兵批望單請勿施允之敎以其代今日政差代
정조 23년 · 강
以徐龍輔爲吏曹參判前望也
정조 23년 · 강
召見稟事閣臣鄭民始于便殿命原任直閣沈象奎敍用
정조 23년 · 목
檢校提學鄭民始啓言明日御眞奉安閣奉審時閣臣一員當爲進參而臣則以本宮提調進時任閣臣皆有公故他無推移之員故敢此仰達敎以原任直閣沈象奎敍用
정조 23년 · 강
命承旨李晚秀奉審文廟後書啓
정조 23년 · 목
敎曰文廟釋菜都承旨以獻官受香仍爲奉審摘奸書啓
정조 23년 · 강
以左議政李秉模爲宗廟都提調黃昇源爲提調前望也右議政沈煥之爲景慕宮都提調
정조 23년 · 목
政院啓言宗廟署官員來言今日春奉審提調當爲進參而都提調未差提調洪良浩身病猝重無以擧行何以爲之敎以許遞左相爲都提擧提調前望單子入之待下批使之卽爲進去景慕宮春奉審亦在今日右相爲都提擧
정조 23년 · 강
推承旨李晚秀五衛將趙華錫拿處引儀李命翼
정조 23년 · 목
政院啓言五衛將趙華錫肅拜單子誤以曹司衛將書入事極駭然原單勿施華錫所當重勘而本院請推外無他罰何以爲之敎以卿及當者則推考當該通禮院官員拿處後復若此該引儀外不飭之首引儀亦爲勘罪
정조 23년 · 강
命文廟初獻官徐邁修本職刑曹判書許遞
정조 23년 · 목
敎曰初獻官自別雖啓請不可爲之刑曹判書徐邁修本職刑判許遞令該曹口傳付軍職
정조 23년 · 강
命文廟亞獻官無論二品三品以時任大司成塡差仍著爲式
정조 23년 · 목
承旨李勉兢啓言文廟釋奠祭亞獻官例以大司成塡差而或値從二品大司成時則以堂上三品官差出大司成則別爲監祭矣大司成之爲亞獻官自有意羲不必以品數爲拘此後則無論二品三品只以時任大司成爲亞獻官而二品則草記差入似好矣從之
정조 23년 · 강
命諸道徒流罪人之遭故給暇者竝卽狀聞仍飭刑曹以輕罪放於畿邑而仍於諸道者列錄以入
정조 23년 · 목
承旨李勉兢啓言諸道徒流罪人之遭故給暇自是法典所載而道各異例或枚擧登聞或只給暇而不修啓雖以今番言之因畿營狀啓有蒙宥之人特恩雖不可人人倖望諸道必有似此之類而竝與實狀而不爲啓聞事甚斑駁此後則分付諸道如有遭故給暇者使之竝卽登聞似好矣從之敎以分付刑曹如以輕罪放於畿邑而仍於諸道者有之則使之列錄書入
정조 23년 · 강
大護軍李敬懋疏陳病狀乞解元戎及訓院武庫等任賜批不許
정조 23년 · 목
批以元戎重任不可輕遞卿其勿辭行公
정조 23년 · 강
安春君烿西春君爗竝疏陳病狀乞免先農壇享官竝批令改付標
정조 23년 · 강
遞承旨李光益以沈象奎代之前望也
정조 23년 · 강
命安東府使之代令該曹差出待下批卽爲下送
정조 23년 · 목
慶尙監司申耆以安東府使朴宗來遭母喪馳啓有是命
정조 23년 · 강
遣承旨詣社壇奉審摘奸
정조 23년 · 목
春享在明也○敎曰傳香承旨馳詣社壇奉審摘奸仍留享所檢飭享事依再昨夜例爲之
정조 23년 · 강
命海西褒貶待勅行後封進
정조 23년 · 목
黃海監司曺允大狀請去秋冬等殿最待勅行支送後封進敎以依狀請施行事回諭
정조 23년 · 강
遞修撰金近淳副修撰李垿
정조 23년 · 목
政院啓言校理沈奎魯閔命爀差祭修撰金近淳副修撰李垿傳旨未下玉堂上下番俱空請應敎金羲淳副應敎尹序東副校理朴崙壽南履翼牌招推移入直允之敎以違牌人員許遞與未差之代今日政差出待下批一體牌招
정조 23년 · 강
命舍菜參班諸生待抄啓文臣親試時試取施賞
정조 23년 · 목
敎曰舍菜之夜牽牛正中寒弛而風恬爲樽俎間駿奔儒生深幸今番則敎事外參班學生之數比前甚少事勢雖或然矣入泮者之不嫌其觸冒其誠意可貴令泮長捧擧案以來者意在考勤怠其所示嘉宜有別異於前來頭抄啓文臣親試時泮長與之來待仍以其試官試取施賞以此意分付
정조 23년 · 강
命柔院僉使徐志敏方山萬戶金楚光罷黜姑爲分揀
정조 23년 · 목
平安兵使李儒敬以柔院僉使徐志敏方山萬戶金楚光赴任遲滯狀請罷黜後充軍敎曰雖未倍道與愆限有異勅行當前決棍懲礪充軍罷黜姑爲分揀事回諭
정조 23년 · 강
有政吏曹參議鄭尙愚兵曹判書具㢞進
정조 23년 · 목
以李勉昇爲修撰尹命烈爲副修撰趙尙鎭爲刑曹判書金裕己爲利城縣監林濟遠爲副總管
정조 23년 · 목
先農壇祭享在再明也
정조 23년 · 강
命勅行時門路結綵及頂香益一竝除之
정조 23년 · 목
敎曰今番勅行時儺禮外例皆除之城闕門街路及外方結綵一竝除之實合待彼之道亦爲除弊之端令延接都監依此擧行仍卽分付儐使及三道道臣處而此則不必受諾於勅使而後除之直爲不爲之爲當竝以此意分付○延接都監啓言門路結綵旣已除減則頂香盆似當一體停之今番勿爲設行之意請知委京外允之
정조 23년 · 강
命安東府使尹光顏仍任刑議
정조 23년 · 목
安東府使以光顏批下仍敎曰刑官數遞可悶望筒勿施今日政更爲擬入
정조 23년 · 목
以李垿爲修撰朴鍾淳爲副修撰具㢞爲判義禁吳載紹爲安東府使洪禹九爲全羅左水虞候
정조 23년 · 강
飭新除授守令營將邊將當日辭朝
정조 23년 · 강
命利城縣監金裕己除署經下送
정조 23년 · 목
因憲臺牌招啓辭有是命
정조 23년 · 강
命延接都監備邊司司譯院謄錄詳載各年勅行牌文之例支勅儀節一從釐正下送者施行
정조 23년 · 목
義州府尹李基讓狀啓以爲勅行前月二十二日出山海關之由已爲馳啓而到鳳城似在初九初十日間云又狀啓以爲大國人五名特紙牌文及鳳城將馳通出來遠接使李時秀平安監司韓用龜等聯名狀啓以爲今來印本牌文與前來謄本別無差殊而所謂公文之一竝出送亦違格例自灣府成送馳通待其回報登聞計科譯官等今方入送鳳城以爲待勅行來到延接停當擧行之地敎曰當初謄本牌文以彼國公文自下謄送也出於城將之厚意今此印本牌文興公文亦必抵鳳城之路文也此亦先爲謄示也考之故事雖以不遠之例言之勅行牌文番番異例或以禮部書札主客司公文出送或以城將私通知委又或以口傳遞付又或付之我國使臣先來便又或紙牌木牌後先出來又或紙牌疊傳又或有旗書牌文及馬頭牌文及不書役姓名之牌文其實則這中別無一定之謄錄而然者儀軌謄錄俱不細錄如許事狀每致胘於擧行豈非貽羞之一端乎今番則都監儀軌及備邊司司譯院謄錄詳載各年之例凡有使行俾爲考例曉知之地計其程道一兩日內必已渡江矣近於儀節因特敎汰其煩瑣者一依釐正下送儀註施行莫敢違越事回諭儐臣使問禮官知悉擧行
정조 23년 · 강
命承旨馳詣先蠶壇奉審摘奸
정조 23년 · 강
召見藥院諸臣于便殿都提調李秉模提調金文淳副提調李晚秀檢校提學鄭民始直提學徐龍輔原任直提學鄭大容原任直閣南公轍金祖淳檢校直閣沈象奎檢校待敎李存秀隨入
정조 23년 · 목
藥房啓言朝者問安啓辭尙未承批旨區區下情不勝焦鬱之際伏聞醫官之言則膈候諸節一樣無減繼以有湯劑煎入之命尤萬萬焦灼罔措此時承候有不容一時少緩更此仰籲特許臣等率御醫入診詳察聖候議定繼進湯劑千萬顒祝○敎曰藥房提調持湯劑入侍○民始等問候予曰今日比昨雖少減而膈間尙此痞悶矣民始曰日前伏承膈候添苦之敎而繼有雖藥院勿爲請對之命故臣等不敢請承候今日伏聞自藥院煎入湯劑又伏聞自昨膈候越添下情萬萬焦灼寢睡之節何如予曰再昨酬應後水剌遏時進御仍又失汗氣度旋卽壅滯昨日則幾乎寒戰夜亦失睡今朝則少勝而膈間則煩鬱外風則甚惡如是擁衾而臥猶不知熱矣民始曰近日日候尙峭寒屢日離次連爲勞動之餘而兼有外感而然矣予曰外感則不至大叚而膈間終未平順心安則似隨而降矣民始曰俄者登筵時與諸僚相議今日則只承候不敢更提說話矣伏願乎心順氣以爲不日快臻勿藥焉予曰於明義錄少無關係之事如是爭執豈不苦乎民始等曰此是明義錄中第一義理矣予曰到今傳敎還收有何益於本事而廷臣苦請還收乎民始曰傳敎還收之仰請其情亦慽矣
정조 23년 · 강
進御前胡正氣散一貼加減正氣散一貼
정조 23년 · 강
遞承旨尹光顏沈象奎以李晚秀李書九金祖淳爲承旨竝前望也
정조 23년 · 목
敎曰右承旨校役相妨與同副承旨許遞前望單子入之待下批牌招察任
정조 23년 · 강
以徐龍輔爲吏曹參判李翊模爲參議竝望前也
정조 23년 · 강
命秋曹囚李永後分揀
정조 23년 · 목
該曹啓言因左議政李秉模所啓勅行差備譯官有令修司科治之命矣譯官李永後招辭以爲渠以迷劣所致身爲差備譯官肆然離次渠之罪狀實無所逃云請自臣曺考律科罪敎以分揀放送
정조 23년 · 강
命御營廳習陣後日次爲之
정조 23년 · 목
因該廳習陣單子有是命
정조 23년 · 강
四學儒生李性中等二百五十四人陳疏乞收鄭妻宥釋之命亟從廷臣之請賜批
정조 23년 · 목
疏略曰鄭妻之罪尙忍言哉危逼之謀慘矣沮遏之計兇矣忍負先大王之慈恩圖危先大王之宗社爲諸賊之窩窟作大楇之根柢千罪萬惡萃于一身此誠千古所未有所未聞之極惡大憝也至今東土臣民雖婦孺輿臺語到永善之鈴聲則莫不骨靑而膽寒今殿下雖欲以私而掩公以恩而枉法豈可使東土臣民忍忘此讎而自歸於夷狄禽獸之域耶噫易狃者人心也易渝者習俗也時移歲去事陳跡遠憤冤不期忘而自忘懲討不期緩而漸緩則此今日之所可憂者正宜益明將湮之義理益扶將壞之倫常使明義錄之大經大法煥如日月未嘗暫晦而乃反釋亂魁之罪宥禍首之惡頒之文字播之臣庶則今日東土其將爲何許世界耶臣等固知殿下孝思所極觸時興感有此非常之擧而第念此賊雖是先王之所鍾愛特其罪惡未著之前也及其凶謀逆節上通干天則於昭陟降之靈亦必深惡而痛絕之矣其在我殿下闡大義體先志之道豈可於區區私恩上置念哉臣等雖是韋布亦皆四百年培養生成之物也目見王章之漸紊賊機之益肆忠憤綳中按往不得玆敢相率號籲伏乞聖明亟允廷臣之請以寢成命以洩輿憤批以爾等退修學業
정조 23년 · 강
命左議政李秉模勿待命
정조 23년 · 목
政院啓言卽者左議政李秉模又使錄事來言連伏奉勿胥命之敎而惶隘轉甚容措無地仍爲胥命惟冀鈇鉞之遄加云仍納命召何以爲之乎敎以勿待命事遣史官傳諭仍傳命召
정조 23년 · 강
行藥院入診于便殿都提調李秉模提調金文淳副提調李晚秀
정조 23년 · 목
因藥院請診啓辭敎以入侍夕問安勿爲之○都提調李秉模等問候予曰膈間煩鬱之氣尙苦兼有外氣夜來諸節亦無減勢矣秉模等曰向日郊館動駕時連有風寒屢日離次勞動旣多而日前賓對至于日昃水剌進御亦致失時連爲失攝而致此玉候之未寧臣等不勝焦悶矣予曰動駕時觸冒豈至大段而次對酬應自致膈氣之添加每有一番事端輒如此誠可悶矣秉模等曰臣等自今日直宿本院議定湯劑時時入診乎予曰湯劑則當進之議定煎入而藥院直宿事甚張大置之好矣
정조 23년 · 강
敍前右議政沈煥之
정조 23년 · 목
敎曰藥房入侍夕問安勿爲之
정조 23년 · 강
進御加減養胃湯一貼又進一貼
정조 23년 · 강
有政吏曹參議李翊模兵曹判書金文淳進
정조 23년 · 목
以柳相祚爲承旨申獻朝爲大司諫申思運爲工曹判書洪義浩爲刑曹參議沈煥之判府事單付
정조 23년 · 강
分揀會寧府使李仁秀狀罷
정조 23년 · 목
因會寧府使望筒敎以旣是微眚數遞可悶狀罷分揀此後官事若或一毫視避當別般嚴處以此回諭
정조 23년 · 강
命時因李儒慶姑放
정조 23년 · 목
因李儒慶囚單敎以姑放過大臣襄禮後捧供
정조 23년 · 강
館學儒生朴周源等五百二十二人陳疏乞收鄭妻宥釋之命以允三司之請賜批
정조 23년 · 목
疏略曰鄭妻卽窮千古所無之劇逆大憝也處王朝屬籍之親負先王止慈之恩危逼聖躬沮遏大策始而爲魯禧之奧援中而爲麟謙之窩主流而又爲宇偉諸賊之根柢苟非我慈聖先事炳幾逆折奸萌則國家之保有今日未可知也然則鄭妻非特殿下之罪人慈聖之罪人也先大王之罪人也宗社之罪人也是豈可擬議於宥釋之典而殿下乃爲此非常之擧震之以雷霆臨之以千勻摧折廷臣歷日相持不少留難何也伊日傳敎反復乎所以全宥之由而一則入此闕逢此日以寓體先志之意也一則入置京第已久罪名有無無甚關係也一則世龍妻證援也臣等請就此三者陳其不然親臨舊闕適値此時羹墻之慕觸物興感追想向時宗國綴旈則雖以我殿下至仁大度寧不凛惕於齋宵肅穆之中而思所以奠安我先大王億萬年宗社乎念先王之鍾愛私恩也爲宗社而行討公義也公而廢私義而斷恩明正典刑扶植倫綱卽所以體先志而有光於繼述之孝矣此賊之始焉島配中移近畿終置京第殿下之過擧於是乎極矣今乃又爲過擧曰前旣如是今何關係云爾則古今天下寧有是哉此大小臣工所以沫血奔遑不得請則不能已者也世龍妻之罪罪在其毋鄭妻之罪罪在其身輕重之不侔不待多卞而必欲援古爲例則殿下何不引周之管蔡唐之太平罪法相準者顧乃强援不當引之證欲燈不當行之過擧乎臣等久沐作育之化所誦習者春秋所嘗目者明義錄目見賊魁宥釋禍亂將萌不容泯默玆敢疾聲齊籲於聖明之下乞加三思遄降明命所下傳敎特賜反汗竝允三司之請批以爾等退修學業
정조 23년 · 강
行藥院入診于便殿都提調李秉模副提調金文淳提調李晚秀
정조 23년 · 목
敎曰今則差勝藥房夕問安勿爲之明日朝問安亦勿爲之
정조 23년 · 강
命慶尙道五六月兩朔御營上番軍都會照點虞候替行事依狀請許施
정조 23년 · 목
左議政李秉模啓言卽見慶尙監司申耆狀啓謄報則以爲右兵營所管來五六月兩朔御營廳上番軍五哨兵使安橚依定式金山郡定都會照點次當爲發行而本道當此歉荒列邑廚傳之弊不可不念依已例限畢運以該營虞候替行事請令廟堂稟旨分付矣歉歲廚傳貽弊不少虞候替行亦多已例依狀請施行之意請卽爲分付從之
정조 23년 · 강
遞承旨李書九柳相祚以宋銓金啓洛代之竝前望也
정조 23년 · 목
政院啓言明日宗廟景慕宮望祭傳香禮房承旨當爲齋宿左承旨李書九請卽爲牌招入直敎以許遞左副爲禮房又啓言右副承旨柳相祚時在安東地請乘馹上來事下諭敎以許遞前望單子入之
정조 23년 · 강
命黃海監司曺允大勿待罪
정조 23년 · 목
允大狀啓以爲薦新生石首魚限內不得封進惶恐待罪敎以勿待罪事回諭
정조 23년 · 강
遣承旨馳詣宗廟景慕宮奉審摘奸
정조 23년 · 강
行藥院入診于便殿都提調李秉模提調金文淳副提調李晩秀
정조 23년 · 강
命內閣政院玉堂明日問安勿爲之
정조 23년 · 강
命進御加減養胃湯自今日停止
정조 23년 · 강
遞承旨金祖淳金啓洛以金熙朝兪漢寧代之前望也
정조 23년 · 강
命先蠶祭獻官西春君爗尹行元金羲淳重推諸執事拿處引儀令該曹嚴勘
정조 23년 · 목
別兼春秋洪樂游啓言臣馳往先蠶壇享所審行事則監察及諸執事就位行禮時諸執事纔行再拜引儀遽唱平身行禮只再拜而止矣祀典中拜禮何等重大而當該引儀之誤唱極可駭然雖以諸執事言之只應唱聲再拜卽止者亦涉不審而至若臺監則旣不能先事檢飭亦不免混同行禮致此失措事甚悚然矣敎以臺監拿問嚴勘當該諸執事亦爲拿處引儀爲先令該曹嚴繩草記享所凡事若有失儀獻官例皆草記而何敢掩置乎籍或不知不知亦罪當該獻官等爲先從重推考○刑曹啓言因先蠶壇摘奸史官洪樂游書啓當該引儀爲先令該曹嚴繩草記事命下矣引儀李義勝係是兼引儀請移送義禁府處之敎以該曹云者吏曹之謂也分付吏曹嚴勘草記
정조 23년 · 강
重推刑曹參判李漢豐
정조 23년 · 목
政院啓言摘奸史官姓名不爲書出事例卽然而卽者刑曹草記吏官姓名無難書入臣之矇然捧入不勝惶恐而當該堂上不可無警請從重推考允之
정조 23년 · 강
命時囚權琇朴瑞源保放
정조 23년 · 목
因囚單敎以該堂備員間保放
정조 23년 · 강
平安監司韓用龜義州府尹李基讓以陳慰使一行今月十二日渡江馳啓
정조 23년 · 강
遞判義禁趙尙鎭知義禁李家煥同義禁李益運以洪良浩權欕李勉兢代之幷前望也
정조 23년 · 목
義禁府啓言先蠶祭諸執事拿處監察拿問嚴勘事傳旨啓下矣尹益烈尹光心李是釬李昌杰許栮等今方拿囚崔雲翰差祭在享所云方待將事後拿囚矣敎以行公諸堂入於臺疏與有實病堂上許遞前望單子入之待下批待開門牌招開坐與保放諸囚卽爲捧供俾無滯囚之幣
정조 23년 · 강
放諸道編配罪人遭故者仍推刑曹參判李漢豐
정조 23년 · 목
刑曹啓言頃因右承旨李勉兢所啓各道編配罪人之遭故給暇者竝卽登聞事批旨內如以輕罪放於畿邑而仍於諸道者有之則列錄書入事命下矣謹依傳敎卽爲關問諸道矣今始報來故列錄書入○黃海道甕津府千得秋以常賤凌辱朝官罪徒二年半定配遭父喪黃州牧李學善以典僕詬辱本館官員罪徒三年定配遭母喪遂安郡鄭有福宣禧墓至近地柳木一枝偸年定配遭父喪江原道三陟府崔仁孫以婢夫凌辱妻上典罪徒二年定配遭母喪敎以書入者竝放其中以典僕詬辱館官者何可幷爲書入乎卿則推考更考年限限則旣滿一體放送
정조 23년 · 강
命丹陽嘉善黃啓愼邊將擬入林川閑良金重郁空闕衛將擬入瑞山前五衛將金宗喆復職調用
정조 23년 · 목
忠淸監司李泰永狀啓以爲丹陽嘉善黃啓愼林川良人金重郁瑞山前五衛將金宗喆等出義自備方痛死亡之無依無告者多數收恤出物數爻一一開錄丹陽嘉善黃啓愼自備租粟二百石正月以後貧不能葬埋者五十七名名租十斗粟一石三十一名租五斗粟十斗助給合八十八名收瘞貧不能救療者七十四名各租十斗粟五斗助給救活林川閑良金重郁自備錢二百兩正月以後貧不能葬埋者三十二名各錢三兩二十名各錢二兩助給合五十二名收瘞貧不能救療者十名各錢二兩四十四名各錢一兩助給合五十四名救活瑞山前五衛將金宗喆自備錢二百兩正月以後貧不能葬埋者四十五名各錢一兩麻布十尺白木二十尺三十六名各錢一兩白木十五尺十七名各錢一兩麻布十尺助給合九十八名收瘞敎以出義捐財能爲濟活收瘞之擧比之關西沁都先爲論賞之類不啻倍簁其中丹陽嘉善黃啓愼之百餘名救恤數百包穀物宜有拔例施賞瓜近邊將令該曹口傳作窠擬入林川閑良金重郁空闕堂上窠衛將亦爲擬入瑞山前五衛將金宗喆復職調用以爲重信朝令之道事回諭
정조 23년 · 목
敎曰關西湖西則出義氣濟活人皆爲狀聞已有施賞而海西以最甚處爲最後朝令不爲知委而然乎道內無一出義氣之人而然乎不飭固駭不勸亦罪當該道臣推考其委折首實報來後草記仍令廟堂分付
정조 23년 · 강
寧越府使李敬五疏陳農政邑瘼諸條賜批
정조 23년 · 목
疏略曰臣聞事有本末治有先後夫求農書所以勸農政也勸農政所以厚民生也厚民生所以固邦本也一念宵旰十行諄勤値玆建丑未之日誕降先庚甲之令以寓祈豊之義以廣在野之文凡在含生之倫孰不仰我聖上敦本懋實之盛德至意而以今日言之或恐猶屬乎治其末而事乎後者也蓋自地養人以來農之書具矣昭載經籍雜出傳記垂示後人者不爲不備降以後世農家者流各以土宜時務凡可以裨益農功之方無不詳言且以農民言之觀其爲人蠢蠢無知若不卞一二而問以農務則能知播植之期耘耔之方而其中或有能區別土性之宜預占水旱之徵此非有資於古方而由其一心無他驗以旣往至愚之中自生知覺故耳故夫子曰吾不如老農由是觀之我東之田疇多荒杼軸俱空非由乎農書之不備今之農政不在於農書之頒示而自有其本而當先者矣傳曰一人不耕天下有飢韓愈曰農之家一而食粟之家六如之何其民不窮且盜也噫我國之民不耕而食者不知其幾許人矣冒托於吏胥輿儓之藪追逐於廛市駔儈之叢下於此則東西浮浪行止無定乘便學商闖機爲盜者不億其麗究其本分則勞力食人之流而皆欲不勞而食於人姦宄僭犯百弊俱生皆此輩之害而害最及於農民哀彼農民終歲勤苦及其秋成侵漁之害十百其端若身傭戶徭徵租催糴歛里徵族之種種秕政皆獨及於農夫彼不耕遊食之徒固無預焉彼逸而此勞彼免而此不免則官府政令又若爲淵藪而驅魚崔故流亡之相續戶口之日縮非獨爲荒歉之害而八域黎庶不耕者殆過半矣臣聞我國原田爲一百三十萬結在今國賦應入之數雖未知其爲幾何以田野視之則不闢荒棄之土幾三之一頃畝溝洫之形尙存於草樹蕪穢之中可知昔之耕墾今焉陳棄矣自我先大王光臨五紀我殿下御極以來至于今七十餘載之間八域生靈㴠育生息極其殷盛民部戶口之數雖未知其爲幾何以居民觀之則通衢四達之處廛市交會之所肉店酒肆日漸繁滋遊手賭博惡少群酗而所謂農村田家則蕭條籬落三五相隣昔之殷富過半丘墟可知其農夫之尠且貧而遊民之多且逸也臣愚竊以爲當今農政先務在於盡驅遊食之民緣南畝而歸於農而後農書可用也伏願殿下姑緩求農書之旨先講作我民之道作爲令甲昭示中外使一國遊民有所感化而自㡳本業又使貧殘農夫亦有所興起而殫心奏功同享太平則漢之紅腐相仍唐之斗米三錢豈專美於前哉昔漢文帝能致豐富之俗雖緣玄默之效當時時措政令之得宜者如商賈禁其衣錦綺而折辱之力田之人列於實行而選擧之類皆所以移風易俗之一端豈古今之異宜哉臣又以東民切骨之瘼有可附陳者本府介於深峽之中一境皆山也磽硧田疇赤埴土性不宜種禾惟產稷黍人民之生利不膚故戶不滿二千五百而山峽土物貢納之數則色色頗夥種種難支而採蔘一節創設未久實爲劇弊在昔本府上貢人蔘爲十一兩七錢己酉大水汰落崖谷之後產蔘之處盡爲磋砑石甬採得漸稀封進無路故四兩則爲京作貢而直納貢蔘錢二百兩於京司其餘各等所封七兩七錢而四錢七分移送于補蔘庫自營門封進本府實封進爲七兩二錢三分價本則詳定廳上下錢四百三十兩二錢五分營門補蔘庫上下錢一百八十兩合爲六百十兩二錢五分自營門別定蔘商一人給此價錢句營本府貢蔘事而兩處上下錢不足故又自本府前後添補錢七百九十兩合爲一千四百兩二錢五分散給民間每年取息以爲添給蔘商之資徵捧之際每不免徵族歛里之弊遄在辛亥道臣尹師國始出土民勸採之法蓋蔘有家山兩種蔘商不知分義道理每有家蔘混入封進之弊故用是爲悶使一道貢蔘之邑每秋勸起一境之民散入山麓各自採得則蔘商準價買取擇其好品以爲進貢之需蓋其意以爲如是則可防家蔘混入之弊而民得高價亦必有樂赴之心云耳不料其法愈密而奸愈生也臣於本府勸採時觀之蔘商來督則自官別定監色擇差里任一境之民籍其家坐五戶作統驅督入山始自七月至九月隕籜而後乃許不山其中慣知產蔘之地者不過十百中一二而其餘無知被驅之愚氓耳緣崖陟嶂竟不得一莖蔘者滔滔皆是而歸視其田則稷黍倒穗一年勤若過半歸虛此際民情想復何如且崍民最重種麥一愆其候來歲無參此最爲入山之泯相告冤歎不暇念及於採蔘者也民情如是故所謂蔘商益售射利之計遂有納錢免役之習一戶所納幾至三四錢而雖貧殘之民惟恐不及蓋其納錢之弊小而妨農之害大故也畢竟蔘商買得之道與勸採前少無異焉其他蔘商肆慾之弊不可枚數而姑以價本定之七兩餘蔘貢各樣所費之錢殆近數千兩矣徒開蔘商年利之路釀成一道妨農之害臣謂此法不可不罷也本府本以道內之一少縣邑部烟戶僅至百數依山傍水冷落凋殘而戊寅以後陞秩爲府仙寢胎封奉在十里之內梅竹之樓便同行官淸泠之浦又有碑閣卽他邑所無之重任每年道臣春秋奉審及寒食祭官迎送之節廚傳之費皆自本府擔當上下奔走不遑暇食官力蕩殘吏民疲勞然職分內事雖下賤無知豈敢言勞而第有一事政合通變者京鄕之犯罪徒流人定配到付者無歲無之或有厥數夥然之時自官各定主人於民戶則所謂罪人多是無法之類小不如意則行惡於主人無所不至爲其主者俱是饘粥難繼之民供給服食主客俱因不勝其若比有撤家而逃者此雖非本府獨有之弊本府府內之民旣有他邑所無之重役則不可無拔例領恤之典臣謂從今以往無論京外有罪徒流之類勿定配所於本府以爲一分奠安之道批以三條所陳皆甚質實爾所謂使民緣南畝歸於農然後農書可用爾說約而盡今之弊俗惟知趨錐利任他不抑何望反本先從爾邑之曠土躬作田畯今日闢一隅明日墾一頃能有日闢之效則可謂不負知爾下諭道臣來頭夏冬殿最時該倅實績措語懸註於題目之下所謂勸採之規徒開蔘商年利之路釀成一道妨農之害云者事理皎然旣聞之後何可任其爲弊亦爲下諭道臣斯速釐改狀聞附陳事此後京外勿爲輕定事分付○政院啓言寧越府使李敬五縣道疏今方到院而紙樣稍短誤字甚多所當還下送而係是農政邑瘼故原疏雖不得不捧入該府使李敬五不可無警請推考敎以所陳多質實何論些少格例勿推
정조 23년 · 강
推禮曹判書黃昇源
정조 23년 · 목
禮曹啓言贈右議政金景瑞卜日致祭日子令日官推擇則今三月十八日爲吉云而其祠板在於平安道龍岡地以此日設行祭文請令藝文館撰出○政院啓言贈右議政金景瑞祠板致祭事命下後祭文則御製書下已多日而禮曹單子中請令藝文館撰進已涉不察推擇日子亦甚急迫無以及期當該禮曹堂上推考致祭日子以今月念後推擇下送之意請分付允之
정조 23년 · 강
飭京畿監司李在學各陵園墓奉審及時擧行尋命貞陵思陵光陵溫陵泰陵康陵順康園懿陵楊州牧使徐榮輔奉審英陵恭陵順陵章陵寧陵永陵遣承旨奉審顯隆園華城留守徐有隣奉審長陵來頭節享時獻官奉審
정조 23년 · 목
左議政李秉模啓言今春各陵寢園所墓所奉審間因勅行未及爲之而京畿監司李在學以瓜期之已報不敢循例擧行云雖曰報瓜春序已晩使之及時奉審恐不可已故仰達矣後之○敎曰道伯春巡時奉審或多近侍替行之例貞陵思陵光陵溫陵泰陵康陵順康園懿陵則楊州牧使旣是閣臣使之奉審狀聞英陵寧陵章陵則當遣承旨奉審恭陵順陵永陵亦當如之顯隆園則依獻陵春秋奉審例此後留守奉審狀聞而華城旣設筦庫不煩有司付之留守擧行實合事面以此下諭道臣守臣長陵則將臣奉命往來屬耳而陵上丁字閣碑閣祭品等奉審亦於來頭節享時承旨爲獻官一體奉審狀聞
정조 23년 · 강
領府事金憙陳疏乞解太常御營兼管之任賜批勉副
정조 23년 · 목
批以章來憑審近日勝節欣瀉無已兼管御營太常異於閑司不可不體諒兩任今姑勉副卿須安心調理俟少間卽爲上來仍敎曰此批答令道內兼史傳諭事下諭道臣
정조 23년 · 강
命前扈衛大將沈煥之與兼帶諸司仍任入城間令訓局都提擧兼察扈衛廳
정조 23년 · 목
先是政院啓言扈衛大將出代間訓局都提調姑爲兼察事命下矣兼察大將所當命招而大將李秉模方在胥命中何以爲之乎至是敎以前大將今旣敍用與兼帶諸司仍任入城間訓局都提擧兼察之意別將發牌聽傳敎
정조 23년 · 강
遣史官敦諭判府事沈煥之
정조 23년 · 목
敎曰春謁尙未爲之夙宵一念以此悚悶除非有關祀典與民事不敢爲酬應之計而大官之敬禮自別則除用多日不卽勉出國體所在或涉如何今日則別遣入侍史官先諭此意而卿旣以本事之收還決去就於其去也謂有所執及其入城必不肯徒然起身子之欲待春謁後一諭者自有四停八當金秤稱出來加一分不得減一分不得之義理卽無論不收還與收還言下卽當出場先從如卿決去就者出而膺命不俟屨駕然後大義益明人志益定以是鄕之棲屑客托有未暇顧聞於左相爲念民弊移住荒落廢舍云老人起居必不適宜須卽討得穩燠處居接更待敦召造朝事傳諭于沈判府事
정조 23년 · 강
咸鏡監司具㢞疏辭藩任賜例批
정조 23년 · 강
黃海兵使鄭學耕狀請豐川府使李民秀罪狀令攸司御處還給狀本仍施越俸五等捧納承旨宋銓遞差
정조 23년 · 목
黃海兵使鄭學耕狀啓以爲豐川府使李民秀騎步兵價布愆限上納其罪狀令攸司御處敎以此時該道民事又豈可以微事守令使之一刻曠官乎爲先推考而狀聞格式先請罷黜然後請令攸司御處則此狀啓只言稟處不但違格年前申明之禁尤何如乎當該帥臣出自別軍職而今番勅行該道擧行之駭然不能以一事彈壓甚至尋常擧行駭然如許該兵使所當嚴處而守令旣爲民弊分揀迎送則一也姑先越俸五等狀啓還不送當該捧納承旨遞差此後莫或更犯之意申加嚴飭該道
정조 23년 · 강
禁推承旨朴基正尋命付過還任
정조 23년 · 목
因漢城府坐不坐單子敎以都民若樂在於刑漢司連五日不坐則該房例爲措語請罪而該房無一言捧入政院故事一該房欲毀劃乎當該承旨禁推○因朴基正囚單敎以放送付過還任
정조 23년 · 강
遞刑曹參議洪義浩以金啓洛代之前望也
정조 23년 · 목
因刑曹坐不坐單子敎以詞訟劇地委屬可悶在外參議許遞前望單子入之待下批待開門牌招察任
정조 23년 · 강
命引儀李義勝罷職令該府拿問嚴勘
정조 23년 · 목
吏曹啓言兼引儀李義勝分付吏曹嚴勘草記事命下矣享所行禮何等敬謹而徑唱平身以致節次之違錯誠極可駭義勝爲先罷職請令該府拿問嚴勘允之
정조 23년 · 강
京畿監司李在學疏陳病狀乞遞批以調理察任
정조 23년 · 강
命巨濟府被燒民戶優施恤典
정조 23년 · 목
統制使任嵂以巨濟民家六十五戶被燒馳啓敎以此時民戶被燒如彼夥然切爲矜惻嚴飭道帥臣應施恤典外拔例領恤期於斯速結構奠居以其形止報來草記事卽令廟堂行會
정조 23년 · 강
命時囚權坪放送當該差祭堂上尹行元拿問捧口招以聞
정조 23년 · 목
義禁府啓言靖陵獻官權坪原情以爲渠世居楊州地昨冬以來調病在鄕矣以輪疾自歲初添劇尙不離床席忽於今二月三十日初昏後急脚自京來到以渠見差靖陵獻官而齋宿擧案後不爲受香吏曹今方草記將有拿處之命云故渠不勝驚怪繼以惶懍仍卽擔舁罔夜上來問其委折則吏曹差祭名帖初無來到之事差祭與否家人不知況渠在百里之外齋宿擧案尤非可論云矣曾經侍從請議處敎以在鄕外淹病者忽以受名帖齋宿而稱托不參樣爽實措語草記者其時該堂事萬萬駭然若知祀典所重則漫不致察乃至於此乎此囚卽爲放送當該吏曹堂上卽拿問嚴問捧口招以聞口招坐起次堂例不得擧行末肅拜判義禁待開門牌招使之開坐
정조 23년 · 강
命時囚崔雲翰等以公罪勘放許栮嚴加照律
정조 23년 · 목
義禁府啓言典祀官崔雲翰原情以爲渠於伊日駿奔之列只憑臚唱之聲混同再拜自陷失儀云大祝尹益烈原情以爲渠於伊日將事之時臚唱纔到再拜遽呼平身渠心甚訝惑欲問其故而位次稍間高聲有欠敬之慮在傍無傳語之人始也趑趄終難遲面自陷於失儀之科云祝史尹光心原情以爲輿拜之節臚唱是聽而伊日臚唱止於再拜渠心覺其非頭於同列之際盥洗之笏記繼而傳呼義急駿奔不敢遲徊終自歸於失儀之科云齋郞李是釬原情以爲臚聲誤唱雖緣該引儀之率爾拜禮失措莫非諸執事之矇然昏謬之罪在所難免云協律郞李昌杰原情以爲渠以遐方賤蹤全昧享禮只憑臚唱混同再拜失儀之罪萬殞難贖云矣益烈曾經侍從請議處雲翰等請幷刑推得情敎以竝公罪區別功議勘放後草記而照律竝令行公次堂擧行又啓言監察許栮原情以爲渠以祭監不能隨事預飭及至臚唱之際不覺其錯誤混同行禮身自失儀莫非渠矇然不職之罪云矣請刑推得情敎以嚴加照律以聞
정조 23년 · 강
命時囚朴瑞源移囚東間嚴問捧口招以聞權琇公罪勘放使之歸葬
정조 23년 · 목
義禁府啓言安州前牧使朴瑞源原情以爲本邑刷馬都監之任果是厭避窠而歲時依例差出也座首以洪益臣首擬故劃而出之五六日後座首以爲益臣年老病重無路擧行故問其年則六旬已過問其病則屢日大痛云不得已改差以李就麟劃出矣聞勅奇忽逃走未卽捉得事急擧行更以金靚臣差出矣二月十九日遠接使陪勅到本邑忽捉入座首施刑嚴問則以兩人處各捧三百兩納供渠之不能先期察奸之罪在所難免至於淸川江橋梁木事勅行時以舟作橋乃是前例而今春則江氷未解各邑卜定船及本江所在者無以運動移泊報于道臣及遠接使以木作橋而木則取於私養山之外無他策而䂨取之際恐或貽弊將校木手各別申飭價本則未及措置勅行過後從容計量合錢八十兩零知委各人至於二十五日而畢給事勢固然云鐵山前府使權琇原情以爲支勅時所入柴木炬草等屬其數夥然以官用排朔條無路責應故每當勅行時分定於民結民戶自是前例今番亦考例量入分定於結戶而渠於二月初一日發令初五日聞母訃離發則其所督捧與防納等弊果非渠在任時事云矣瑞源曺經侍從琇曾經宣傳官請議處敎以朴瑞源所謂座首之私自捧賂屢易勅監旣曰不能致察奸情云爾則他罪之外此一款尤難容貸出自從班甘犯朝禁如許守令若不繩以重律何以懲他乎爲先以不畏法冒犯委折嚴問捧口招以聞近來守令之不知廟堂久矣不知廟堂是不知朝廷也前禁無論新飭何如而聽若不聞不動一髮置堂陛焉用乎此囚除枷杻爲先移囚東間若或扺賴於口招之時其所嚴處焉逭加倍之律乎以此添問目取招權琇罪在微眚則奔喪未久之人混請勘處道臣事非矣今見所供別無深罪之端以公罪區別功議勘放使之歸葬
정조 23년 · 강
吏曹判書李時秀陳疏請闡慈德揚聖孝明先志命勿辭行公
정조 23년 · 목
先是時秀陳疏略曰臣罪著妄言罰止薄罷恩仍不日召牌自天欲進則微諒難奪欲退則義分是懼三日荐違氷炭交中而臣之大昨筵奏非敢有犯直出無隱古人所謂奈高廟太后何者蓋不如是無以感主聽也闡慈德所以揚聖孝也揚聖孝所以明先志也苟使臣言一分有裨於尊君討賊之義則雖卽日被誅殛之典萬萬無餘悢矣鳴呼乙丙年間事殿下試思之魯禧除醜與國爲讎巨室近戚蛇結䲭張窮冠懷反噬之討蔓草有難圖之勢甚至沮戲我堯倦舜攝之宗社大策而畢竟三途作逆一串相實涓涓之禍幾乎滔天若夫奧援之所本亂萠之所起鄭妻是也蓋其籍屬天潢身處禁闈凶謀積有醞釀危機迫在肘腋至使我聖上聞永善之鈴則玉色爲之不寧懍然之虞不言可想倘非我先大王天地恢廓之度日月照臨之德授受光明處分嚴正則不知稅駕於何地環東土血氣之倫至今切於乎不忘之思于斯時也惟我慈聖殿下德合乾坤化洽姒姜以先王之心爲心以聖躬之安爲安審察於幾微之際洞屬乎跬步之間不待簾惟之決而密贊聖志深念綴旒之危而逆折奸圖噫逆麟悖奏之後賊雲投疏之日凶徒之所經營布置果何如也而殿下之所仰恃無憂者惟我先王聖明慈聖功德也漢之明德宋之宣仁曾未足以擬議援比而惟我朝仁元聖母翊我寧考永奠五十年磐泰之業前聖後聖其揆一也此實臣等之所未及盡知殿下嘗誦言于臣等卽一部明義之開卷第一義而旣又玉管金篆摹畵盛美朱絃紫管被載徽音以至年年臘月之三徠汝群臣追先王之大德頌慈聖之洪功以及乎當日群凶鬼蜮之情狀梟獍之源委未始不以鄭妻爲禍本逆魁聖心之艱危國勢之岌嶪歷歷如昨日而上下相勉申申以無忘在莒臣曾因筵臣略承聖敎輒不勝感激流涕只悢與此賊共戴一天至於二十四年之久不圖今者忽然以呂還京第全宥罪名施之於此賊而傳敎遂播八方過擧已經六日大小簪紳婦孺輿儓莫不奔走呼號潮湧波盪天聽逾邈衆情莫伸章牘都歸例批筵對一無槪心諸臣方臆塞聲竭生死以之而殿下則穆然高拱談笶以應臣誠死罪朱子所謂以柔道而屈忠義之兵不幸近之凡今北面於殿下之庭衣君之衣食君之食者忍見此賊之宥釋㥘於嚴威惟上命是從則向之二十年來所講者何事所明者何義殿不其將使臣等不識倫綱之重不念人鬼之關懷祿保位恬不知恥耶臣等雖不足言我先王陟降之靈臨下有赫其必惕然於鈇鉞之輕重關和之低昂矣我慈聖宗國一念愈久愈勤以殿下先意順志之孝亦將以何辭仰奏於三朝承歡之際乎臣向承嚴敎震懍欲死而又復妄發可見區區愚忠此臣所謂闡慈德所以揚聖孝也揚聖孝所以明先志也仍伏念明義進書之箚鄭妻論斷之文實出於先臣之手凡所以揄揚兩官之慈孝溯論諸賊之根柢蓋不啻三致意焉而慈聖樂章亦先臣之所撰進也其文曰贊我寧考翼我聖主炳幾折萌廓彼氛沴卽此四句而我東朝前後保祐之德之功可以昭揭千億矣先臣於秉毫起草之時仰而贊誦俯而憤惋每不禁一字一涕臣以未死餘生乃於星霜屢易之後目見非常之擧念王室之深憂撫巾衍之舊稿公憤私痛寧欲無吪昨下聖敎若曰此非時急之事諸臣退俟春謁噫天下萬事討逆不時急則甚事爲急幡然而悟沛然而從日月之更下民皆仰卽一轉移之間又何侍乎春謁乎不可泯者大義也不可遏者輿論也舍已從人帝王之盛節也目下事勢惟有殿下一言之久而已伏乞少垂察納焉至是敎以揄揚闡明之道豈侍卿言凡義理各有微顯卿疏可謂未曉微處勿辭行公
정조 23년 · 강
命人日製三日製春展謁後更稟春到記自今日朝食堂至到記收捧日通同書啓去冬日次及二月朔四月朔日次上齋生亦依右例春秋左氏傳經筵吐待釐正斯速頒示新刻春秋本許其私印
정조 23년 · 목
成均館啓言因三日製頉稟草記還官後更稟事有命矣依下敎更稟敎以春謁後人製三製更稟而春到記製講則自今日朝食堂至到記收捧日入來食堂者通同書啓去冬日次及二月朔四月朔日次上齋生亦依右例通同書啓而春秋左氏傳經筵吐待釐正斯速頒示新刻春秋本許其私印以爲應講
정조 23년 · 강
命明日藥房問安勿爲之
정조 23년 · 강
命三司中在校役人本職許遞
정조 23년 · 강
命江華留守洪明浩上疏還下送推捧納承旨朴基正
정조 23년 · 목
明浩以疏本上送馳啓敎曰捧納承旨推考還下送此後似此越俎之習嚴禁俾尊朝廷
정조 23년 · 강
勘放時囚權琇崔雲翰尹益烈尹光心李是釬李昌杰許栮李義勝
정조 23년 · 목
義禁府啓言時囚權琇杖一百功減一等公罪收贖放送又啓言時囚崔雲翰尹益烈尹光心李是釬李昌杰等各杖八十收贖而光心功議各減一等益烈是釬昌杰竝功減一等又啓言監察許栮杖一百收贖告身盡行追奪私罪施行允之敎以功減一等又啓言兼引儀李義勝原情以爲伊日傳唱時神思昏錯纔到再拜徑呼乎身及至史官察飭之後始乃覺得云請刑推得情敎以除刑推嚴加勘律以聞又啓言李義勝杖一百收贖告身盡行追奪私罪施行允之敎以功減一等
정조 23년 · 강
命時囚朴瑞源嚴加照律
정조 23년 · 목
義禁府啓言安州前牧使朴瑞源口招以爲渠猝當支勅之時庫監有頉事勢迫急差代之際不自覺其見欺於奸鄕以致差易之再三至於捧賂六百兩之境渠愚昧所致中間操縱之狀全不覺察云請上裁敎以不知亦罪而或與身犯稍間爲先嚴加照律以聞
정조 23년 · 강
削吏曹前參議尹行元職
정조 23년 · 목
義禁府啓言吏曹前參議尹行元口招以爲向於寒食差祭時以權坪塡差靖陵獻官出給名帖於巡廳矣齋宿處所以雇馬廳來呈擧案則淹病鄕外初非意慮之所到及夫受香之時日勢已晚終不入來始稱在外故不得已草記請勘今其所供如是相反名帖旣不還納擧案尙在本曹矣當初差祭之不審追後草記之輕先莫非渠昏謬不職之罪云請上裁敎以祀典所重何等敬謹處而無論事勢之如何何敢諉罪於下吏乎削職放送
정조 23년 · 강
備局以萬頃縣監李德鉉上疏回啓命本縣貿米令道臣往復各該衙門從便區處嚴禁邸吏輩立本取剩之弊貿米時混錄修啓之該守令速捧現告施以虐民營私之律他邑一體査實私備錢設置本末虛錄委折令道伯詳細査實後年久難捧者量宜蕩減仍爲作穀添錄於私備穀其移屬軍丁各還本邑事及金堤地方割屬事竝置之
정조 23년 · 목
備邊司啓言萬頃縣監李德鉉上疏有令廟堂稟處之命矣其一本縣貿米之還俱是京營邸吏輩從中立本取剩者也各衙門貿米條中限四五千石許以本價待年執錢或爲公家經用或移送他邑事也該邑穀多之弊旣如此貿米亦與元還有異量宜減數固無不可令道臣往復各該衙門或改作半分或移送他邑從便區處而如不得已則始爲待秋作錢至於邸吏輩立本取剩之說誠極驚駭旣發於章奏則不可置而不論貿米時混錄修報之邑倅亦令本道査實現告從重論勘其一本縣有私備賑餘錢還名色而數十年來傳謄古紙循例磨勘而已元無斂散之事故多年子母之利徒作紙上之文當初十緍之受至爲半千之殖按簿考之以錢載錄者三千八百七十三兩無所指徵則其勢自歸於戶徵而口斂此又還弊之大者也取考本司所在該道私備穀成册則該縣果有私備錢名色其數爲二千九百四十七兩而斂散停減一如還穀之例當初設施未知何如而旣以錢條別錄於穀簿之末歲報京司則雖不可以錢還論民邑之弊旣如此設置本末虛錄委折令道伯詳細査實後年久難捧者量宜蕩減仍爲作穀添錄於私備穀其一本縣民戶爲一千九百八十一戶而應役軍保之實數僅爲六百五十餘戶軍保元額爲一千六百二十七名每有闕額輒患充代之無人他邑移來之數至於一百十四名當此歉歲民散之時元定軍額尙難充代則他邑移屬得不偏若一從都案所在各還本處事也以元戶而較軍總雖戶出一丁尙有近四百戶餘數就其中除班族鄕品等應頉之戶未必人人免役軍多戶少之弊該邑比他邑可謂差歇各邑之當初移送必出於勢不獲已而遽令還送徒致騷擾今姑置之其一本縣邑少而責應多民鮮而徭役重其所變通之道就隣近大邑另圖裒益折補之方本縣接界者卽是金提也金提之地方十八面雖以一二面割出不足有無於彼郡事也設疆分界自有舊制不可遽議分劃反貽他邑之弊此則置之敎以依回啓施行名以邑倅爲邸吏輩立本取剩之不足甚至於換作公穀一人之逋徵及九族一戶之逃督遍四境厥弊厥事今旣登徹此而循例勘罪而止則其可曰國有法乎當該守令速捧現告施以虐民營私之律此邑如此他邑可推嚴飭道臣一體査實捧現告狀聞無敢稽忽
정조 23년 · 강
命金觀淳分付成均館勿齒於儒令刑曹嚴問照律以聞
정조 23년 · 목
刑曹啓言金觀淳口捛以爲渠生於壯洞去月二十五日適往所親家飮酒歸家之際到司宰監近處酒氣益甚暫入路傍一閭家欲爲休息則其家寡女卽曾前行娼者而謂以夜入閭家其所辱說不有餘地故憤心所激果爲捽曳敺打此際巡卒三名來到執捉故果爲咆喝手擠拳打而不知巡卒之昏倒與否仍卽還家夜率奴婢事渠當夜不還奴屬輩爲尋渠而來聞方逢辱入來與渠偕往而渠爲士子不善謹愼夜行閭家敺打寡女以至捽曳之擧及當夜巡之被捉也亦爲敺打則到此地頭何敢發明云其情節旣已箇箇自服請自臣曹照律重勘敎以往古來今以儒爲名者夜入閭家敺打寡女路遇邏騎作黨行惡可謂初聞之事其爲辱家聲玷賢關所關誠有不細合施何律可湔其恥所謂輸款無異吞吐亦非一時過飮酒盃無知妄作之致金觀淳分付成均館勿齒於儒一邊供招草記除尋常嚴問照律以聞
정조 23년 · 강
咸鏡監司具㢞疏陳歷省先壠賜批許之
정조 23년 · 강
獻納趙萬兀上疏請寢鄭妻全宥之命仍陳母病乞遞批許救護
정조 23년 · 강
以壺酒隻鷄諭祭于故奉朝賀金鍾秀
정조 23년 · 목
祭文曰近故議政府左議政奎章閣提學致仕奉朝賀贈諡文忠公金鍾秀以己未三月十六甲成引干荳江之第越二日丙子將就窀穸矣追昔日之耿㪺慨靈辰之莫淹玆遣檢書官以諭之曰雖卿作數百里行子輒有贈言如金剛鐵圓之詩是耳卿今一去而不及則予安得無一言也顧予戒在旡忘有未暇以文也先將壺酒隻鷄以侑之卿其知也否春水浩淼不可方思噫
정조 23년 · 강
命水原親軍衛春等都試居首入直赴殿試
정조 23년 · 목
兵曹啓言觀此水原留守徐有隣狀啓則本營親軍衛今春等都試時閑良朴恩英居首李彰愼居二云矣朴恩英似當依節目直赴殿試李彰愼亦當直赴會試而係干恩典請上裁從之
정조 23년 · 강
命昨冬殿講竝上齋生更試